Jeep

Jeep er et amerikansk bilmerke tilhørende Stellantis. Opprinnelsen til ordet er noe uklar. Merket begynte som Willys-Overland. Willys hadde en stor suksess med en feltvogn med firehjulstrekk under andre verdenskrig. Denne bilen fikk tilnavnet «jeep» og dette navnet gikk etter hvert inn i firmanavnet.

Jeep har blitt et allment ord for terrenggående kjøretøy. 

 Historie 
Krigsjeepen stammer fra en spesifikasjon den amerikanske hæren laget i 1939 for en lett, flerbruks feltvogn. Bantam vant anbudet med sin modell, men ble av amerikanske militære myndigheter regnet som en for liten produsent for å dekke etterspørselen. Derfor ble det en ny konkurranse der Ford og Willys ble bedt om å forbedre utgangspunktet til Bantam. Willys-Overland vant konkurransen med sin modell MA, mye på grunn av en overlegen motor, og satte i gang produksjon av modellen sin som etter noen endringer fikk navnet MB. Etter hvert greide heller ikke de å produsere nok, så Ford begynte med lisensproduksjon av en kopi. Willysmodellen het MB og Ford-modellen GPW og ser helt identiske ut bortsett fra noen små detaljer. Til å begynne med ble det også produsert et mindre antall med firehjulsstyring og undervegs gjennom krigen ble det eksperimentert med mange ulike forbedringer og prototyper.

Det norske forsvaret fikk et stort antall Willys MB og Ford GPW som en del av avtalen mellom Norge og USA om gjensidig hjelp på forsvarets område. Etter hvert som forsvaret byttet disse ut, ble mange registrert på norske sivile skilter. 

I 1945 kom den første sivile modellen, CJ-2A. CJ står for Civilian Jeep.

Willys-Overland ble kjøpt opp av Kaiser i 1953 og byttet i 1964 navn til Kaiser Jeep.

American Motors Corporation (AMC) kjøpte Jeep fra Kaiser i 1970.

Fra 1979 hadde AMC Jeep samarbeide med Renault fram til 1987 da Chrysler kjøpte morselskapet AMC. Chrysler hadde bare interesse i Jeep, og AMC ble fusjonert og lagt ned.

Navnet Jeep er et registrert varemerke, men mange bruker navnet jeep på alle slags terrengbiler.
Etter fusjonen mellom Groupe PSA og Fiat Chrysler Automobiles i 2021 er Jeep en del av konsernet Stellantis.

En vanlig teori for navnet er at det er amerikansk slang for forkortelsen G.P., som kan stå for General Purpose. Altså et allbrukskjøretøy.

 Modeller 
CJ-7 kom i 1976 og var i produksjon frem til 1986.

Det var forskjellige modeller av CJ-7

Renegade     (1976–1986)
Golden Eagle (1977–1980)
Laredo       (1980–1986)
Golden Hawk  (1980)
Limited      (1982–1983)
Jamboree     (1982)

Wrangler YJ ble introdusert 13. mai 1986 (1987-modell).
Den ble produsert frem til 1995.

I dag produseres modellene Wrangler (JK) i både 2- og 4-dørs utgave, Liberty, Compass, Patriot, Commander og Grand Cherokee.

 I Norge 
Jeep har vært brukt av Det norske forsvaret som feltvogn.

Kolberg, Caspary & Co. ⅍ var den opprinnelige importøren av Jeep i Norge, og selskapet drev denne virksomheten fram til 1973. Hasco Motor AS overtok deretter fram til 1978. Da kom Renault Norge inn i bildet. Fra 1983 til 1993 hadde Ola Brun Bilhuset ⅍ i Trondheim agenturet, før Møller US Import AS overtok i 1992.

 Se også 
 Feltvogn

 Referanser 

 Eksterne lenker 

 Den norske importørens hovedside
 Jeep Club Norway


Kategori:Bilprodusenter fra USA
Kategori:Etableringer i 1963
Kategori:Degenererte varemerker